Živan Berisavljević

SUDBONOSNI TRENUTAK VOJVODINE: IZMEĐU POKUŠAJA NJENOG ZATIRANJA I NOVIH IZAZOVA

Tri su moćna izvorišta, tri noseća stuba dugoročne nacional-centralističke i velikosrpske ekspanzivne politike srbijanskog političko - državnog centra. Oni-kao recidiv osobenosti dugoveke istorije Srbije- i danas neformalno, ali postojano i neupitno, determinišu trajne nacionalne interese, strateško političke ciljeve i taktičke periodične prioritete državne politike i toj strategiji i politici osiguravaju postojanost i većinsku podršku. Ukazujem na njih na samom početku ovog izlaganja da bih učinio uverljivijom i razumljivijom istinu da borba izvorno emancipatorskih i evropskih snaga u državi Srbiji u celini za modernu evropsku Republiku Srbiju, i za korenite promene njenog, još u azijatskoj fazi njene istorije u zametku oblikovanog bića, zapravo nije-ili bar ne prvenstveno-borba sa ovom ili onom konjunkturnom političkom opcijom ili prononsiranim glavarima koji ih predstavljaju, nego je to borba za potiskivanje, savladavanje i prevazilaženje jedne snažne istorijske tendencije, koja je imanentna novovekovnom biću Srbije. Reč je, zapravo, onoj tendenciji koja je- kao postojano dominantna- zakonomerno iznedrila i one činioce koji stvarno, dugoročno i neupitno upravljaju političkom voljom Republike Srbije i političkim procesima u njoj od avnojevske Jugoslavije do danas.

Stoga se i borba protiv nazadnjačke svesti i snaga koje su ti činioci sračunato u Srbiji raspomamili uoči i u vreme raspada Jugoslavije mora videti kao višedecenijski dugoročan i titanski težak istorijski program, i dosledno voditi kao strateški dobro promišljena, a taktički na duge staze osmišljena, pažljivo aktuelizirana i razrađivana politika. Ta je istina posebno važna za osmišljavanje programa i politike izvorno vojvođanskih snaga koje se zalažu za dostojanstven ustavno-politički položaj Vojvodine u Republici Srbiji. Mora se razumeti da u borba za tako veliki cilj i toliko složen zadatak nema mesta za kratkovidu i nedelotvornu politiku „od izbora do izbora“ ,niti za čkiljavu izbornu kombinatoriku i svakojake trgovačke nagodbe na račun i u ime naroda i građana Vojvodine.

U poslednjih pola veka, preciznije – od pada Rankovića da danas, po mom sudu, u državi Srbiji ti činioci su;

- prvo, izrazito dominantni delovi velikosrpski, srbounitaristički i srbocentralistički opredeljene nacionalne elite, zaodenuti plaštom korifeja nacionalne kulture, nauke, obrazovanja i medija, kao i najviše i najuticajnije institucije iz tih oblasti, koje su oni oblikovali ,čiji rad usmeravaju i kontrolišu:

- drugo, najratoborniji delovi vrha SPC - duhovnici nazadnjačke justinijanovske i nikolaj- velimirovićevske provenijencije - koji još od smrti Patrijarha Germana odlučujuće utiču na politiku SPC: ona, kao tradicionalno moćna politička sila srpskom društvu ,sve učestalije demonstrira pretenziju da opredeljujuće oblikuje svetonazor i političku svest svojih vernika, odnosno- pretenziju da postane politički nadmoćnija od države; i

–treće, osamostaljeni i decenijama neizmenjivi delovi tzv. „duboke države“, koji još od ranih osamdesetih i godina sumraka i kraha druge Jugoslavije, iz senke opredeljuju političke poteze prolaznih političkih garnitura i bitno utiču na delotvornost i politički opstanak tih garnitura na vlasti, čvrsto, a neretko i korupcionaško - mafijaški povezani sa novopečenom tajkunskom elitom i najistaknutijim moćnicima odavno raspojasanog kriminalnog podzemlja. A povremeno i u stvarnom sadejstvu sa najmoćnijim stranim obaveštajnim službama, odnosno- u prećutnoj saglasnosti sa politikom i strateškim interesima oni sila koje su trajno zainteresovane za ovaj geopolitički prostor.

Ti činioci suvereno determinišu politiku nominalnih političkih nosilaca vlast, na čiji „izbor“ i vreme za smene vidno utiču, naročito od raspada druge Jugoslavije do danas.. Oni su-ubrzo nakon Titove smrti- bitno uplivisali na kopernikanski preobražaj nacionalcentralizmom godinama nagrizanog Saveza komunista Srbije od nekada revolucionarne partije u razorni kontrarevolucionarni, anticivilizacijski, antisocijalistički, antiavnojevski, pa samim tim i antijugoslovenski i antivojvođanski populistički pokret Slobodana Miloševića i osigurali njegov trijumfalni uspon na vlast .Oni su najodgovorniji kako za rađanje memorandumske, gazimestanske razbijačke, ratoboračke i etnogenocidne politike miloševićevske Srbije, tako i za njen potonji sramni, koliko i neminovni poraz. Ti činioci su odgovorni i za dovođenje nepatvorenog velikosrpskog nacionaliste, centraliste, antievropljanina i talibanski tvrdokornog desničara Vojislava Koštunice na čelo dosovske vlasti, kao i za ubistvo Đinđića i propast njegove evropske politike.

I, najzad, svesni toga da sa gnjecavom kohabitacionom politikom Tadićevih demokrata - uz Koštunicu najodgovornijih za ovako nazadnjački aktuelni ustav, koji je i izraz i i značajni generator sve dublje političke krize srbijanskog društva i nedovršenosti Srbije kao države-ne mogu na trajnijim osnovama ostvariti konsolidaciju Zapadnog Balkana, a pre svega rešiti pitanje priznanja Kosova, niti nastaviti borbu mirnodopskim sredstvima za ostvarivanje istih onih ciljeva koje je Miloševićeva Srbija pokušala da ostvari na način ratova skoro sa svim narodima druge Jugoslaviji, pa i atlantske Evrope. Ti su faktori odlučujuće uticali i na presvlačenje Šešeljevih šoveno - radikala u frak Nikolićevih i Vučićevih erzac-evropejskih „ naprednjaka“ i njihov brzometni dolazak na vlast, kao i na dosadašnji opstanak te ,po mnogim obeležjima kompromitantne, a po nedoraslosti apsurdne vlasti.

I. Naprednjačka politika užurbanog i temeljitog zatiranja Vojvodine

Od 2012. godine do danas svedočimo svakakvim vratolomijama naprednjačke koalicije, kao povampirenog Sloba – Voja jugend saveza ,kojima postkumanovska Srbija pokušava :

- da „nadmudri“ Evropu, pa da, napr., nekako postane njen integralni deo, ali da što bolje „unovči“ priznavanje nezavisnosti Kosova, uprkos istini da je njegovo faktičko otcepljenje neposredna posledica njihove sulude antikosovske i antialbanske velikonacionske politike, koja je bila nastavak njihovih političkih očeva;

- da ostvare pod okriljem načela na kojima počiva evropska zajednica vekovni san srbijanske nacionalne elite o velikoj Srbiji, kao svesabornoj matici svih preostalih srpskih pokrajina; i

- da s Rusijom ostvari specijalne odnose kao da je nova ruska gubernija, a da istovremeno bude članica EU i- ni manje ,ni više -„faktor stabilnosti u regionu Zapadnog Balkana.

Po nalogu tih činilaca ova je vlast preuzela zadatak da-pod okriljem evropskog načela prava država -matica na zaštitu i povezivanja sa svojim manjinama u drugi zemljama - praktično ostvari pretpostavke da Srbij pripoji Republiku Srpsku, a pokušava svim silama- permanentno je destabilizujući - da ponovo ona upravlja političkim procesima u nezavisnoj Crnoj Gori .

I, najzad-a za nas ovde najvažnije preuzela je na sebe zadatak da konačno dokine vojvođanski politički subjektivitet, da obesmisli razloge postojanja bilo kakve autonomije i degradira čak i statutarno relevantne institucije sadašnje prividne i fasadne autonomije Pokrajine, da nemilosrdno zatre samosvojni regionalni identitet Vojvodine i da svim sredstvima poretka zatuče one preostale političke snage- a njih trenutno čine pre svega nezavisni javno angažovani pojedinci i sve malobrojnije nezavisne NVO- koje se u Pokrajini odlučno, javno i nepokolebljivo suprotstavljaju srbijanskoj nacional- centralističkoj politici i žilavo opstaju na javnoj i političkoj sceni.

Naprednjaci su već na samom početku svoje despotske vladavine jasno demonstrirali da to zatiranje svega vojvođanskog smatraju bitnim elementom one istorijske misije zbog koje su i dovedeni na vlast. Otuda oni iz godine u godinu pojačavaju napore - koje su u godini obeležavanja stogodišnjice prisajedinjenja Vojvodine Srbiji dostigle svoj krešendo - da Vojvodinu potpuno ne samo posrbe, nego i posrbijanče, da njene elitne institucije nauke ,obrazovanja i kulture i njene najvažnije medije bez ostatka i izuzetka upregnu u kola takve svoje politike prema i u Pokrajini. Pa i više od toga - da baš njih pretvore u najeksponiranije nosioce naprednjačke ekspanzionističke politike prema onim zemljama u regionu u kojima postoji srpska dijaspora, sve češće zloupotrebljavana kao izgovor za grubo mešanje u njihove unutrašnje stvari, u skladu sa velikosrpskim pretenzijama na njih ili kao vid dodvoravanja i protiv - uslugu ovoj ili onoj strani u velikosilskim interesima i nadgornjavanjima u regionu. Ko iole prati ono što piše novosadski „Dnevnik“ ili programe ulizičke koprivićine RTV, a naročito svesaborne akcije Matice srpske ili rafinirane svesaborne inicijative ekstremnih klero- nacionskih centrala lociranih u „ravnogorskim“ Sremskim Karlovcima, kao i poteze gaulajterskog premijera tzv. Vlade Vojvodine - razume dobro zašto i sa koliko razloga ovo tvrdim .

Ako se ovome doda široka lepeza metoda kojima se Vojvodina najintenzivnije ekonomski raubuje i – kao nikada pre naprednjaka - najbrutalnije i posle trideset godina od famozne jogurt revolucije tretira kao puki ratni plen nacionske Srbije, kao njen bezlični severni deo koji -po logici pozadinskih velikosrpskih tvoraca vučićevog poretka - mora biti civilizacijski i razvojno srozan na nivo najnerazvijenijih srbijanskih nahija da bi sa njima bio ravnopravan-onda je jasno da je zatiranje svega vojvođanskog krupan strateški cilj onih koji iz senke upravljaju Srbijom, a ne puki izraz vučićevske autokratske samovolje i njegove uočljive nesumnjivo antivojvođanske mrzovolje.

Koji su bitni razlozi za to intenzivno zatiranje?

Prvi, i aktuelno primaran i pragmatski neposredan razlog zbog koga je zatiranje svega vojvođanskog potrebno što pre okončati svakako je u funkciji priprema naprednjaka i njihovih ovdašnjih kolaborantskih stranaka za predstojeće izbore: oni, naime, tačno - i bolje od svojih protivnika - procenjuju da bez masovnijeg i politički artikulisanog izlaska na te izbore one - već godinama apstinentske, a postojano opozicione i evropski orijentisane Vojvodine - nema te srbijanske opozicije koja može ugroziti naprednjačku vlast.

Drugi, bitniji i dugoročno važniji razlog toga užurbanog zatiranja je priprema javnosti i građana same Srbije za očekivano konačno razrešenje kosovskog pitanja: neminovni skori pristanak države Srbije na priznavanje suvereniteta nezavisnog Kosova- bez koga je rešenje toga čvora nemoguće- izazvaće neizbežne i opasne, ali ipak manje kataklizmične potrese i manje tragične lomove, ako ona srbijanska vlast ,koja u dogledno vreme to bude morala da prihvati može da kaže: “ Pa eto, naterani smo i morali smo priznati nezavisnu državu Kosovo, pošto smo ga faktički izgubili još u ratu, ali smo zato Vojvodinu potpuno i nepovratno učinili organskim delom Srbije, a na putu smo da uskoro u sastav Srbije na specifičan način inkorporišemo i Republiku Srpsku, a i da povratimo u sferu svoga uticaja samovlasno „otcepljenu“ Crnu Goru.

I, najzad, ne manje bitan dugoročan i razlog pojačanog koliko i očevidnog zatiranja svega vojvođanskog svakako polazi od tačne procene onih „zakulisnih“ činilaca koji naprednjake i drže na vlasti da bi eventualnim skorim ulaskom Republike Srbije u evropsku zajednicu država – što i novoizabrani upravljači Evropske unije i aktuelni lider SAD očevidno požuruju - bile stvorene podsticajne političke pretpostavke za rešavanje pitanja položaja Vojvodine na trajnim osnovama. Jer, Evropska zajednica - između ostalih načela na kojima počiva – visoko vrednuje i principe subsidijarnosti, temeljite decentralizacije i regionalizacije evropskih država i modernih politički konsolidovanih društava, kao i načelo poštovanja stečenih ličnih i kolektivnih prava, pa i prava na zaštitu ravnopravnosti manjinskih naroda i etničkih zajednica u njima. A pošto je Vojvodina jedan od osam ustavno političkih entiteta druge Jugoslavije, od kojih su sedam ostvarili međunarodno priznati status nezavisnih država, ni evropska zajednica - kao ni međunarodna zajednica u celini, uostalom- ne može večito žmuriti pred istinom da je jedino taj konstituent druge Jugoslavije od 1988. političkom prisilom Miloševićeve Srbije politički okupiran, da bi mu ubrzo bilo poništeno dugom borbom izvojšteno pravo na punu ustavnu autonomiju, poreknut politički subjektivitet i sve više negiran multikulturalni i višenacionalni identitet i neporeciva regionalna i subcivilizacijska samosvojnost.

Zbog svih tih razloga se naprednjačaka vlast žuri da te velike tekovine i ta bitna svojstva Vojvodine zatre, da zatre i svest o njihovom postojanju, da faktički posrbijanči ne samo njenu sadašnjost i, nego njenu prošlost i da iskoreni sa javne i političke scene ono malo preostalih institucionalno organizovanih „čuvara vojvođanske istorijske vatre“, koji u borbi za istorijska prava i dostojanstven položaj uporno istrajavaju, poslednjih godina poglavito okupljeni u nekoliko od strane naprednjačke vlasti na sve moguće načine marginalizovanih i satanizovanih nevladinih organizacija.

II. Novi istorijski izazovi i izvorno vojvođanske snage

A to sve one kojima je - kako je to lepo rekao Stajićev poštovalac, bigraf i mlađi prijatelj Živan Milisavac -„ Vojvodina na srcu“, u izuzetno složenom istorijskom trenutku u kome se danas nalaze i Srbija i Vojvodina u njoj, obavezuje da se suoče sa novim istorijskim izazovima. I da – sa osloncem na višedecenijsko iskustvo u suprotstavljanju demonima velikodržavnog srbo-centralizma i srpskog i svih drugih šoveno-nacionalizama, koji i danas ne samo haraju, nego i vladaju ovim prostorima – u odgovoru na te izazove ponude promišljene i delotvorne odgovore na njih. Sa osloncem na sve napred izloženo, navešću ovde samo osnovne elemente tih novih odgovora na izazove sa kojima smo suočeni danas:

- politika zatiranja svega vojvođanskog, zadala je najnovijim raskolima, ozbiljan udarac istinski vojvođanskim demokratskim snagama, ali ih je i oslobodila iluzija ko su im budući saveznici i razgovetno ih uputila na zaključak da treba što je pre moguće stvoriti organizaciju koja će imati i politički kredibilitet i demokratski kapacitet da ostvaruje onu ulogu koju je na političkoj sceni Pokrajine ostvarivao Vojvođanski Klub. Lično smatram da upravo ovom Skupštinom VKK „Vasa Stajić najdelotvornije počinjemo da stvaramo takvo jezgro. Vojvođanski kulturni klub „Vasa Stajić“ već svojim imenom, dakle – kao kulturno politička NVO- obavezuje na najširi i mnogostruk javni angažman koji treba da stvori pretpostavke za optimalno brzo i celovito rešavanje vojvođanskog pitanja. A samo ime Vase Stajića obavezuje na samopregor, dalekovido promišljanje, strpljenje, mudrost i stamenu doslednost u iznalaženju tog rešenja.

- drugo,istinski demokratske vojvođanske snagi treba da se svim sredstvima politike i svim potencijalno nemalim snagama odupru naprednjačkoj politici zatiranja svega vojvođanskog, ali ne treba da strahujemo za njen ishod. Nedavno na poslednjoj sednici Saveta VK, razmatrajući kompleksnije smisao, metode i posledice te drastično antivojvođanske i ekspanzionističke srbocentralističke politike, usvojen je stav , koji - kao neka vrsta usmeravajućeg aksioma-parafrazirano glasi: uprkos štetama koje joj svakodnevno nanosi raspomamljena naprednjačka politika zatiranja njenog političkog subjektiviteta i regionalnog identiteta, Vojvodina im tvrdokorno odoleva; Prvo - zbog toga što je na takve nasrtaje njeno još uvek izrazito mnogonacionalno i multikulturalno biće prirodno rezistentno, a drugo-zato što je nad nazadnjačkom suštinom i anti-kulturnom prirodom takve politike - vojvođansko biće civlizacijski superiorno. Tu njenu civilizacijsku superiornost - što ne znaju, niti mogu da shvate stratezi naprednjačke politike - ni mnogo žešći nacional-ekspanzionistički politički, ekonomski i drugi udari na njeno biće - ne mogu ni ugroziti, ni umanjiti, jer je ona dragoceni rezultat njene duge i eminentno evropske istorije.

-n a tom aksiomu, kao svom ishodištu, moraju se temeljiti i od njega polaziti, buduće strateško –političke platforme, operativno politički programi i akcije i pristupi iznalaženju najpodesnijih organizacionih oblika delovanja svih istinski vojvođanski usmerenih organizacuija. Uveren sam da njihov delotvorni odgovor na nasrtaje kakav je u decembru izveden u Vojvođanskom klubu - treba da bude izrada celovite platforme za stvaranje respektabilnog vojvođanskog pokreta, koji bi istovremeno pripremao građane i narode Vojvodine: prvo, za skore radikalne promene u Republici Srbiji i regionu Zapadnog Balkana, vezane kako za neminovne pomake u rešavanju kosovskog pitanja, tako i za nagoveštene pomake u ubrzanoj integraciji Srbije u EU; i, drugo, koji bi dao vidan novi polet u artikulisanju otpora one Vojvodine koju te organizacije predstavljaju naprednjačkoj politici zatiranja i uspešno širio demokratski front borbe za osvedočena istorijska i regionalna prava i temeljito drugačiji ustavni položaj Pokrajine u složenoj i zajedničkoj evropskoj državi Srbiji.

Ostvarivanje toga osnovnog zadatka Vojvođanskog kulturnog kluba i organizacija sa kojima on već dogovorioosnove stalne i trajne saradnje on biće uspešnije ukoliko u narednim mesecima one iniciraju stvaranju vojvođanskog strateško-političkog, svenacionalnog, građanskog i evropskog ustavotvornog pokreta, a u koji će ući sve istinski vojvođanske NVO, kao i ugledni pojedinci, naravno, biti zatvoren za sve one koji sarađuju sa aktuelnim režimom, odnosno sa njegovim ovdašnji kolaboranti ili bilo kojom srbocentralističkom strankom, organizacijom ili pokretom. Taj pokret valja osposobiti za svakodnevne političke akcije, uklučujući tu i odgovarajuće vidove solidarnog izbornog angažovanja svih koji ga tvore, ali u njega treba ugraditi i svojevrsni “trust mozgova,“ odnosno – samokonstitusani neformalni vojvođanski senat, sa najviše pedesetak uglednika, koji će permanentno davati temeljitije promišljene odgovore na dugoročno važne izazove, koji u danima pred namaI Vijvidinu i zemlju ucelini svakako očekuju. Sa osloncem na neosporne elemente iz najdalekovidijih platformi borbe za Vojvodinu, osmišljavanih nakon jogurt revolucije, kao i na valjano promišljanje aktuelnog trenutka i skore budućnosti,možda i pre formalnog konstituisanja toga pokreta, svakako treba osmisliti njegov jezgrovit strateško politički program, koji će javno razgovetno ponuditi odgovor na pitanje: šta to istinski demokratska Vojvodina hoće, zahteva i predlaže kao trajno rešenje vojvođanskog pitanja, a na šta odlučno ne pristaje?

Smatram neophodnim da još u toku rada na toj straegiji i konačnom konstituisanju vojvođanskog ustavotvornog pokreta, nosioci te inicijative potrže i nađu za tako osmišljen pokret i program saveznike u Srbiji, svesni toga da samo pomažući u njoj jačanju onih snaga koje razumeju stremljenja Vojvodine, ona može postići onaj i onakav istorijski sporazum sa Srbijom, bez kog nema rešavanja vojvođanskog pitanja na trajnim osnovama.

Zajedno sa tim srbijanskim evropskim snagama - čije će narastanje politički procesi pred nama, uveren sam, ubrzano jačati –Vojvođanski ustavotvorni pokret treba povezivati se i sa istinski proevropskim demokratskim snagama u zemljama regiona, kao svim evropskim zemljama. Jer, njihova podrška može biti dragocena u borbi za ravnopravnu Vojvodinu u istinski evropskoj, temeljito decentralizovanoj i ustavno regionalizovanoj Srbiji.

(Delove ove rasprave autor je 10 februara 2020. Izložio na skupštini Vojvođanskog kulturnog kluba „Vasa Stajić“)

.